Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta

(2019/C 384/09)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije DOOR.

ENOTNI DOKUMENT

„MEL DOS AÇORES“

EU št.: PDO-PT-0268-AM01 – 2.1.2019

ZOP (X) ZGO ()

1. Ime

„Mel dos Açores“

2. Država članica ali tretja država

Portugalska

3. Opis kmetijskega proizvoda ali živila

3.1 Vrsta proizvoda

Skupina 1.4 Drugi proizvodi živalskega izvora (jajca, med, različni mlečni proizvodi razen masla itn.)

3.2 Opis proizvoda, za katerega se uporablja ime iz točke 1

„Mel dos Açores“ je nektarni med, proizveden na otočju Azori v skladu z ustrezno specifikacijo proizvoda.

„Mel dos Açores“ se lahko opredeli kot med iz lepljivca (mel de incenso) ali mešani cvetlični med (mel multiflora). Med mel de incenso se pridobiva iz nektarja, ki ga čebele nabirajo na cvetovih rastline Pittosporum undulatum. Mešani cvetlični med je pridobljen iz mešanice nektarja različnih cvetličnih vrst.

Posebne značilnosti proizvoda „Mel dos Açores“ so:

— voda: največ 18 %,

— vsebnost saharoze: ne več kot 10 %; med iz lepljivca največ 15 %,

— diastazno število (Schadejeva lestvica): vsaj 3.

Med iz lepljivca ima naslednje značilnosti:

— pridobljen je iz nektarja, nabranega predvsem na rastlini Pittosporum undulatum Vent., ki cveti od februarja do aprila. To obdobje cvetenja se lahko spreminja,

— ima nizko vsebnost kislin in električno prevodnost, zelo nizko diastazno število ter višje vrednosti saharoze,

— barva: zelo bleda (včasih je skoraj brezbarven) do svetlo jantarna, do 50 po Pfundovi lestvici,

— vonj: nežen in dišeč,

— okus: zelo sladek z značilno aromo,

— glavna značilnost tega medu je vsebnost cvetnega prahu rastline Pittosporum undulatum Vent., in sicer najmanj 30-odstotna. Običajno vsebuje tudi manjše količine cvetnega prahu evkaliptusa Eucalyptus spp. in drugih rastlinskih vrst.

Mešani cvetlični med ima naslednje značilnosti:

— pridobljen je iz nektarja različnih rastlinskih vrst: Pittosporum undulatum Vent., Eucalyptus spp., Metrosideros excelsa Gaertner, Acacia spp., Trifolium spp., Castanea sativa Mill., Rubus spp. itd.,

— barva: svetlo jantarna do temno jantarna, do 114 po Pfundovi lestvici,

— okus: bogat in aromatičen zaradi raznolikosti rastlinskih vrst, iz katerih je pridobljen.

3.3 Krma (samo za proizvode živalskega izvora) in surovine (samo za predelane proizvode)

Po točenju medu je treba v panju pustiti dovolj medu, da čebele preživijo vremenske razmere.

Sistematično ali obsežno umetno hranjenje čebeljih družin, ki proizvajajo med „Mel dos Açores“, ni dovoljeno. Izjema so enkratni primeri pomanjkanja hrane ali za spodbujanje rasti populacije čebel, kadar lahko čebelarji čebele hranijo na naslednji način:

— sirup: dva dela medu ali sladkorja muscovado in en del vode,

— čebele se umetno hranijo ob odsotnosti mediščnih naklad, hranjenje pa je treba prekiniti teden dni pred njihovo postavitvijo. Čebele morajo biti popolnoma zdrave.

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja medu.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod „Mel dos Açores“ se lahko prodaja samo zapakiran in označen.

Proizvod „Mel dos Açores“ mora biti brez tujih organskih ali anorganskih snovi in ne sme kazati znakov, da je začel fermentirati ali vreti, in znakov, da je bil segrevan.

3.6 Posebna pravila za označevanje proizvoda, za katerega se uporablja registrirano ime

Na embalaži mora biti navedeno:

— ime proizvoda: „MEL DOS AÇORES – DOP“ [„MEL DOS AÇORES – ZOP“] ali „MEL DOS AÇORES – DENOMINAÇÃO DE ORIGEM PROTEGIDA“ [„MEL DOS AÇORES – ZAŠČITENA OZNAČBA POREKLA“],

— vrsta medu: med iz lepljivca ali mešani cvetlični med,

— certifikacijska znamka nadzornega organa.

Na oznaki ne sme biti nobenih informacij, ki bi nakazovale, da je med kaj drugega kot med iz lepljivca ali mešani cvetlični med.

4. Jedrnata opredelitev geografskega območja

Otočje Azori.

5. Povezava z geografskim območjem

Otočje Azori ima zaradi svoje geografske lege zmerno oceansko podnebje z majhnimi temperaturnimi razlikami in visoko relativno vlažnostjo. Tla na območju so ilovnata, peščeno-ilovnata in glinasto-ilovnata, bogata z organskimi snovmi in kalijem.

Te značilnosti tal in podnebne razmere spodbujajo spontano rast lepljivca Pittosporum undulatum na celotnem otočju, zlasti na območjih na nizki do srednji nadmorski višini, na pobočjih in neobdelanih zemljiščih ter v gostih gozdovih, soteskah in protivetrnih pasovih. Prav tako omogočajo rast bogate in raznolike medonosne flore na vsakem otoku, zlasti na območjih na nizki do srednji nadmorski višini. Rastlinske vrste, ki so zelo privlačne za opraševalce, vključujejo zlasti evkaliptus, novozelandsko božično drevo, kostanj, deteljo in robido.

Ta flora daje proizvodu „Mel dos Açores“ posebne značilnosti, opisane v točki 3.2.

Sklic na objavo specifikacije

(drugi pododstavek člena 6(1) te uredbe)

https://tradicional.dgadr.gov.pt/images/prod_imagens/mel/docs/CE_MEL_ACORES_jul_2019.pdf

(1) UL L 179, 19.6.2014, str. 17.